google/wiki40b huggingface dataset:
מאור חטואל

ביוגרפיה

מאור חטואל נולד בעכו בשנת 1985 למשפחה אשר הצמיחה ספורטאים בכירים בענף הסייף של ישראל. דודיו, לידיה ויצחק, היו סייפים בכירים וייצגו את ישראל באולימפיאדות. אביו, חיים, הוא מאמן סייף אולימפי ותחת הדרכתו הגיעו ילדיו דלילה ומאור לענף זה. 
חטואל החל להתאמן בסיוף אצל אביו כשהיה בכיתה ב', וזכה להישגים עד שבגיל 13, הוא סיים במקום השני באליפות ישראל לבני גילו. 
בשנת 2004, בהיותו בן 19, זכה במדליית כסף באליפות אירופה בסיף עד גיל 20 שנערכה בפורטוגל. ובשנת 2005 הגיע, יחד עם חבריו לקבוצת הפועל עכו, למקום השמיני בגמר אליפות העולם לנוער וקדטים.
לקראת הגיוס לצה"ל התקבל חטואל לקורס טיס והחליט להתגייס לקורס ולעזוב את הקריירה הספורטיבית אך לאחר כחצי שנה הודח מהקורס וחזר להתאמן בסייף. 
בשנת 2010 זכה חטואל בהישג השיא בקריירה שלו - מקום שמיני באליפות העולם לבוגרים. בעקבות הישג זה והישגים נוספים באותה שנה, אשר גם הכניסו אותו לסגל האולימפי של ישראל, סומן כמועמד מבטיח להשתתפות באולימפיאדת לונדון. בתחרות ההזדמנות האחרונה שנערכה בשנת 2012 בסלובקיה ניצח חטואל בכמה קרבות אך הפסיד בקרב חצי הגמר - הקרב המכריע לצורך ההשתתפות במשחקים.
בשנת 2013 זכה חטואל במדליית זהב בטורניר גביע העולם שנערכה בלונדון והשתתף באוניברסיאדת קאזאן בה הודח בשלב שמינית הגמר.
בשנת 2015 השתתף בתחרות גראנד פרי שנערכה ברוסיה והגיע למקום השישי. 
בשנת 2016 העפיל לתחרות ההזדמנות האחרונה לקראת אולימפיאדת ריו דה ז'ניירו שנערכה בפראג באפריל אותה שנה. אך לא השיג בה את הקריטריון הבינלאומי.

עבודתו בטכניון

בנוסף לקריירת הסייף למד חטואל מדעי המחשב וביולוגיה באוניברסיטת חיפה והוא עובד ביחידת הביואינפורמטיקה במרכז הגנום שבטכניון.
ז'ימנסטיק טרגונה

היסטוריה

המועדון נוסד ב-1 במרץ 1886 על ידי קבוצה של 15 אנשים שנפגשו בבית קפה בשדרת הרמבלה. מירב חברי המועדון היה שייך למעמד הביניים, והמועדון נועד, כפי ששמו מרמז, לקידום ענף ההתעמלות. מאוחר יותר החל המועדון לעסוק בסיף, טיולים רגליים, אגרוף ורכיבה על אופניים. בשנת 1914 המועדון אימץ קבוצת כדורגל מקומית, שנשאה את השם אולימפיק דה טרגונה וכתוצאה מכך קמה קבוצת הכדורגל של המועדון, תוך שימוש בצבעי הקבוצה: אדום, לבן ושחור. באותם ימים, היא שיחקה את משחקיה באצטדיון "אבנידה" (Avenida).
בינואר 1918, ערכה ז'ימנסטיק את הופעת הבכורה בליגה הקטלנית, וב-1927 זכתה באליפות הליגה השנייה. בשנת 1943, לאחר שכבר הוקמה מערכת הליגות בספרד, עלתה לראשונה לליגה השלישית, ובעונה שלאחר מכן, העפילה לליגה השנייה.
את עונת 1946/1947 סיימה הקבוצה במקום השני בליגה השנייה, הישג שהביא אותה לליגה הבכירה לראשונה בתולדותיה. בשנת 1947, עונת העלייה לליגה הראשונה, הגיע אף לחצי גמר גביע הגנרל לאחר שהדיחה את ברצלונה, אך הודחה בידי אספניול.
עונת הבכורה בליגה הראשונה, 1947-1948, הסתיימה גם כעונת השיא שלה, כאשר סיימה במקום השביעי בליגה. באותה עונה אף רשמה את שמה בהיסטוריה של מועדון ריאל מדריד, כאשר הייתה לקבוצה הראשונה אשר הצליחה לנצח כקבוצת חוץ באצטדיון נואבו צ'מרטין. הקבוצה שיחקה באותה עת 3 עונות רצופות בליגה הראשונה, עד שירדה בתום עונת 1949/1950, לאחר הפסד בפלייאוף לקבוצת אלקויאנו.
3 שנים לאחר הירידה לליגת המשנה, ירדה ז'ימנסטיק  שוב, הפעם לליגה השלישית, בה שיחקה 19 עונות ברצף, עד שנת 1972, אז חזרה לשחק בליגה השנייה, אך למשך 4 שנים בלבד, כאשר בשנת 1976 ירדה פעם נוספת. מלבד גיחה קצרה לליגה השנייה בעונת 1979/1980, שיחקה ז'ימנסטיק  בליגה השלישית עד שנת 2001, כאשר בתוך התקופה הזו היא מגיעה לשפל של ירידה פעמיים לליגה הרביעית לעונה אחת, בשנים 1986 ו-1990.
בשנת 2001 חזרה לליגה השנייה לאחר תקופה בת 21 שנים, אך אף על פי שירדה שוב בתום עונה זו, בשנת 2004 חזרה שוב לליגה השנייה, אך הפעם שמרה על מקומה שם, ואחרי שתי עונות בליגה השנייה, בשנת 2006 העפילה לליגה הבכירה לאחר תקופה בת 56 שנים. בליגה הראשונה, תחת הדרכת המאמן לואיס ססאר סאמפדרו, הקבוצה לא הצליחה להציג יכולת מספקת, ובילתה מתחת לקו האדום 33 מחזורים מתוך 38, ולבסוף חזרה לאחר עונה אחת בלבד לליגה השנייה.
לאחר הירידה, ז'ימנסטיק לא הצליחה להאבק על העלייה חזרה, והתמקמה כקבוצת אמצע טבלה בשתי העונות שלאחר מכן, אך בשלוש העונות הבאות נלחמה על חייה בתחתית, כשבתום עונת 2011/2012 ירדה לליגה השלישית לאחר 8 שנים. בשנת 2015 שבה הקבוצה לליגה השנייה לאחר ניצחון על קבוצת וסקה.
תמאש קדאר

קריירה

תמאש נולד בעיר וֶספּרֵם שבמערב הונגריה. כשגדל עברה המשפחה לזאלַאֶגֶרסֶג והוא שיחק במועדון הנוער של זלאגרסגי ט.א.. 
את הופעת הבכורה במדי הקבוצה הבוגרת של זלאגרסגי ט.א. עשה בשנת 2006 שנתיים לאחר מכן הוא זומן לליגת העל האנגלית ושיחק בניוקאסל יונייטד ובהאדרספילד טאון, לפני שעבר לליגת העל ההולנדית למשך עונה אחת.
הוא חזר להונגריה ובשנת 2015 עבר ללך פוזנן הפולנית ובעקבות התעניינות דינמו קייב מליגת העל האוקראינית עבר אליה בשנת 2017 וחתם על חוזה עד שנת 2020.
הוא זומן לסגל הנבחרת הלאומית של הונגריה בשנת 2010 והיה גם חלק מהרכב הנבחרת ליורו 2016 שאומנם העפילה מהמקום הראשון בשלב הבתים אך הודחה כבר בשלב שמינית גמר הטורניר.
אל-אופ

היסטוריה

אל-אופ נוסדה ב-1937 תחת השם "מכשירי גולדברג" על ידי פרופסור עמנואל גולדברג, שהיה מומחה לאופטיקה בדרזדן, גרמניה. החברה עסקה בייצור מכשור אופטי לשימושים אזרחיים וצבאיים והייתה ממוקמת ברחוב דיזנגוף בתל אביב. בשנת 1960 השקיעה מדינת ישראל 200,000 ל"י במפעל וב-1962 רכשה את השליטה בחברה, מאחר שרוב מכירות המפעל היו למערכת הביטחון אך הוא סבל מהפסדים והיה בסכנת סגירה. בשנת 1964 ייצרה אל-אופ מיקרוסקופ אלקטרונים שפיתח פרופסור דוד דנון ממכון ויצמן למדע. בשנת 1965 נחתם הסכם שותפות בין מדינת ישראל ומפעל למערכות אלקטרו אופטיות מהולנד. במסגרת ההסכם סיפקו ההולנדים ידע טכני והחזיקו 60% מהבעלות. המפעל חדש הוקם ברחובות תחת השם "התעשייה האלקטרו-אופטית לישראל". המפעל נחנך בשנת 1967. ב-1969 התמנה אל"ם אריה הלל, ששימש קודם כראש מינהל ההרכשה והייצור במשרד הביטחון, למנכ"ל. באותה עת הועסקו במפעל 200 עובדים. 
בסוף שנות ה-70 מוזגה חברת "מכשירי רחובות" עם אל-אופ. חברת "מכשירי רחובות" נוסדה בשנת 1964 בידי פרופסור יוסף צבי יפה בתוך חנות ששכר ובה פיתח וייצר מכשירים מדעיים ובהמשך גם ציוד אלקטרו-אופטי למערכת הביטחון. בשנת 1972 עברה "מכשירי רחובות" לפארק המדע קריית ויצמן וב-1976 רכשה חברת "תדיראן" את החברה. לאחר המיזוג הבעלות באל-אופ הוחזקה באופן שווה בין קונצרן כור תעשיות (בעליה של חברת "תדיראן") ומשפחת פדרמן (מייסדי רשת מלונות דן), שרכשה את הבעלות באל-אופ לפני המיזוג. ב-1981 הגיעו הכנסות החברה ל-30 מיליון דולר והיא העסיקה 750 עובדים. ובשנת 1985 הגיעו ההכנסות ל-110 מיליון דולר והיא העסיקה 1,300 עובדים. בשנת 1997 חיים רוסו מונה למנכ"ל. בתקופתו מספר עובדים הגיע לכ-1500.
בשנת 1997 הקימה אל-אופ, בשיתוף עם התעשייה האווירית ומשקיעים פרטיים, את חברת "אימאג'סאט אינטרנשיונל", במטרה למסחר את הטכנולוגיה שפותחה לפרויקט הלוויין הצבאי "אופק". למיזם גויסו כ-90 מיליון דולר והוא החל בבניית הלוויין ארוס A. הלוויין פותח ויוצר על ידי מפעל "מבת" של התעשייה האווירית, ושוקל פחות מ-250 קילוגרם, בלוויין הותקנה מצלמה דיגיטלית, שפותחה ומיוצרת על ידי "אל-אופ". הלוויין שוגר ב-5 בדצמבר 2000 מאתר הטילים סבובודני שבסיביר.
כמנכ"ל החברה משמש אלעד אהרונסון.
אסתר סמואל-כהן

ביוגרפיה

סמואל-כהן נולדה באוסלו שבנורווגיה, אליה היגרו הוריה עם מינוי אביה, הרב יצחק סמואל, לרב הראשי של יהדות נורווגיה. בהיותה בת שבע נכבשה נורווגיה על ידי גרמניה הנאצית ובשנת 1942, עם ראשית הפעולות במדינה כנגד הקהילה היהודית, נעצר אביה ונספה באושוויץ. סמואל-כהן נמלטה עם אמה ושני אחיה לשוודיה בעזרת המחתרת הנורווגית ושהתה תחילה במחנה פליטים ולאחר מכן בסטוקהולם. אמה, הנרייטה, הייתה עדת התביעה במשפט אייכמן על השמדת יהדות נורווגיה. בתום המלחמה, בשנת 1946, עלתה המשפחה לארץ ישראל.
בישראל למדה סמואל-כהן בבית צעירות מזרחי בתל אביב וסמינר למורות של המזרחי בירושלים. בשנת 1951 הוסמכה להוראה בבית ספר יסודי ובמשך שנתיים עסקה בתחום במעברת "מחנה דוד" בחיפה. בשנת 1953 החלה בלימודי תואר ראשון במתמטיקה וסטטיסטיקה באוניברסיטה העברית בירושלים ולמדה לימודי הוראה לבתי ספר תיכוניים. בשנים 1958–1959 למדה לימודי תואר שני בסטטיסטיקה מתמטית באוניברסיטת קולומביה בארצות הברית. בשנת 1961 סיימה סמואל-כהן את עבודת הדוקטורט, בהנחיית הרברט רובינס. היא שבה לישראל בשנת 1962, לאחר כשישה חודשים באוניברסיטת קופנהגן שבדנמרק.
סמואל-כהן הצטרפה לסגל המחלקה לסטטיסטיקה של האוניברסיטה העברית. בשנת 1965 קודמה לדרגת מרצה בכירה, בשנת 1969 לדרגת פרופסור חבר ובשנת 1976 לדרגת פרופסור מן המניין. את עבודתה היא קיימה בשנים 1970–1975 לצד נישואיה ולידת ארבעת ילדיה, וזו נמשכה עד פרישתה לגמלאות בשנת 2003. בשנים אלו היא שימשה גם חברה בוועדה המתמדת של סנט האוניברסיטה ובוועד הפועל של חבר הנאמנים של האוניברסיטה, כיהנה כראש החוג לסטטיסטיקה (1977–1980) ובשנת 1989 הייתה למחזיקת הקתדרה לסטטיסטיקה על שם פרנסיס הוק ורעייתו.
תחומי מחקרה העיקריים נגעו לסטטיסטיקה תאורטית ולהסתברות יישומית, בדגש על כללי עצירה אופטימליים. בעבודותיה עם פרופסור  דוד אסף הוגדר מושג "אי שוויון הנביא", המתאר מצב השוואתי בין אדם בעל יכולת ניבוי לבין אדם בעל יכולת בחירה לעשות שימוש בכללי עצירה בעת התרחשות תהליך. בשנותיה הראשונות בחקר הסטטיסטיקה היא נמנתה בין מייסדי הגישה האמפירית הביאסיינית להסקה סטטיסטית, שהפכה לנפוצה בסטטיסטיקה יישומית.
במסגרת עבודתה הייתה סמואל-כהן פרופסור אורח באוניברסיטת רטגרס ועמיתה במכון לסטטיסטיקה מתמטית ובחברה האמריקנית לסטטיסטיקה. כמו כן הייתה חברה באגודה הישראלית לחקר ביצועים, חברת המכון הסטטיסטי הבינלאומי ובשנים 1993–1995 כיהנה כנשיאת האיגוד הישראלי לסטטיסטיקה.
סמואל-כהן הייתה חברת האקדמיה הנורווגית למדעים. בשנת 2004 הוענק לה פרס ישראל לסטטיסטיקה. בשנת 2008 היא נמנתה בין מדליקי שש המשואות בטקס המרכזי שעורך "יד ושם" לציון יום השואה.
בנה, הרב אמוץ כהן, הוא ראש כולל הדיינות ביישוב בית חגי.
נפטרה ב-20 בנובמבר 2015, בגיל 82.
בנר ראשון של חנוכה נחנך לזכרה ולזכר בעלה (אהרון כהן) חדר אוכל בישיבת מעלה חבר.
אבנים בכליות

תסמינים

אבני כליות הן בדרך כלל אסימפטומתיות עד שהאבן חוסמת את דרכי השתן והתוצאה תהיה כאב שמקרין מהמותן. ייתכנו גם בחילות, הקאות, עצבנות, כאב עמום, דם בשתן, צמרמורות ובמקרים של זיהום גם חום. במקרים מסוימים אין תסמינים עד אשר מופיע דם בשתן. כמות הדם המופיע אינה משמעותית, ויכולה להיות בגודל מיקרוסקופי.

אבחון

אבחון אבנים בכליות נעשה על-פי התסמינים וטכניקות איבחון שונות נוספות, כגון סריקת אולטרה סאונד או CT, פיילוגרפיה תוך ורידית שבה מזריקים חומר ניגוד לתוך וריד בזרוע כך שמתאפשרת לראות פעולת הכליות, בדיקות דם על מנת שיכללו בדיקת רמות הקריאטינין, השיינן ורמת הסידן בדם, ובדיקות להמצאות חתיכות אבן בשתן.

טיפול

אבנים שגודלן קטן מ-5 מ"מ הנמצאות בכליה או בדרכי השתן אינן דורשות, בדרך כלל, הליך רפואי מיוחד, וניתן להסתפק בטיפול מונע: שתייה רבה, דיאטה ותרופות המיועדות למנוע את שקיעת החומרים.
במרבית המקרים האבנים הכלואות גדולות מ-6 מ"מ ודורשות התערבות. במקרה של כאב, מקבל החולה תרופות משככות כאבים. במקרים של זיהום, הטיפול כולל קבלת אנטיביוטיקה. הטיפול המקובל ביותר אינו פולשני, ונעשה באמצעות גלים על-קוליים המפוררים את האבנים. בדרך זו הופכות האבנים לגרגירים, המופרשים מהגוף דרך מערכת השתן. שיטה זו לראשונה בוצע בישראל על די דב פודה שיטת טיפול זו אינה מתאימה לכל סוגי האבנים. גודל האבן, מיקומה בדרכי השתן והרכבה קובעים את עוצמת גלי הקול המופעלת כלפי האבנים.
טיפול אחר נעשה באמצעות מכשיר דמוי טלסקופ שבאמצעותו חודרים דרך צינור השופכה לשלפוחית השתן, ומשם, דרך צינור השופכן, לכיוון הכליה. במהלך זה מרסקים את האבנים ושולפים אותן. טיפול זה אינו מצריך חיתוך של העור והוא מבוצע בתוך המסלול שבו עובר השתן, כלומר מהשופכה לכליה. היתרון הגדול של השיטה הוא בביצוע שתי פעולות בו זמנית – ריסוק האבנים יחד עם לכידת הפירורים במקביל.
האפשרות השלישית מבוצעת כשהאבנים גדולות ומורכבות וכוללת חדירה ישירה לכליה דרך העור, וריסוק האבנים. הבחירה בשיטת הטיפול תלויה בגודל האבן ובמקומה.
בנות הריין

בנות הריין (בגרמנית: rheintöcher) הן 3 דמויות אשר מופיעות במחזור האופרות טבעת הניבלונג של המלחין ריכרד וגנר. שמותיהן של בנות הריין הן ווגלינדה (Woglinde), וולגונדה (Wellgunde), ופלוסהילדה (Floßhilde), והן שלוש נערות דמויות ניאדות (נימפות מים) אשר חיות בנהר הריין ושומרות על זהב הריין. בנות הריין פותחות את האופרה הראשונה, זהב הריין וסוגרות את האופרה האחרונה, דמדומי האלים, ובכך נוצר מעין סגירת מעגל במהלך 3 האופרות. בניגוד לדמויות האחרות באופרות, אשר מבוססות על דמויות שונות במיתולוגיה הנורדית מתוך אדה פרוזאית ואדה פואטית, בנות הריין מבוססות על מעשיות שונות ברחבי אירופה ועל בנות הים והנימפות אשר מופיעות בשירת הניבלונג.

הופעותיהן במהלך האופרות

בנות הריין מופיעות ב-4 סצנות במהלך האופרות, 2 בזהב הריין ו-2 בדמדומי האלים.
גאל

שנים מוקדמות

גאל נולד באזור דקוטה הדרומית של היום בשנת 1840. מסופר עליו שקיבל את כינויו (כיס מרה) לאחר שאכל איבר זה של חיה ששכנו צד. הוא גדל להיות אדם גדל ממדים עם משקל של כ-160 ק"ג. הוא זוהה כלוחם מעולה בשנות העשרה המאוחרות שלו. בשנות העשרים שלו הוא כבר היה מפקד קרבי. במהלך קרבותיו עם צבא ארצות הברית הוא שירת מספר פעמים עם המנהיג האינדיאני פר רובץ, כולל בקרב ליטל ביגהורן ב-1876.

קרב ליטל ביגהורן

מאז שנות השמונים המוקדמות ארכאולוגים רבים חקרו את שדה הקרב בליטל ביגהורן אחרי שריפת עשב גדולה. מחקרים אלו בנוסף לעדויות רבות של אינדיאנים שהשתתפו בקרב הובילו את החוקרים למסקנה שחלקו של גאל בהחלטות הטקטיות, שהביאו לניצחון המשמעותי של האינדיאנים, גדול משייחסו לו תחילה.
בהתקפה הראשונית של הכוח של מרכוס רינו על חלקו הדרומי של מחנה האינדיאנים נהרגו שתי נשותיו של גאל ומספר ילדים. גאל תיאר זאת במשפט "באותו יום ליבי דאב". בחלקו הראשון של הקרב הדפו האינדיאנים את התקפתו של מרכוס רינו בחלק הדרומי. גאל היה אחד הבודדים שהניח שהטקטיקה של המפקד האמריקאי ג'ורג' קסטר כוללת תקיפה משני כיוונים ולכן הבין שזיהוי הזרוע השנייה של המתקפה חיונית ליכולת האינדיאנים להגן על עצמם.
גאל חצה את הנהר בכיוון צפון מזרח וזיהה את סיירו של קסטר, מיץ' בוייר, חוזר אל קסטר מנקודת תצפית על המחנה האינדיאני. לאחר שזיהה את מיקום הכוח העיקרי קסטר, גאל ניתח בהצלחה את כוונתו של קסטר לצלוח עם הכוח את הנהר ולתקוף את המחנה האינדיאני מצידו הצפוני. גאל דהר חזרה למחנה שם הוא ארגן יחד עם סוס משוגע לוחמים משבט הסו והשאיין והובילם לצד הצפוני של המחנה להדוף את התקפתו הצפויה של קסטר.

שנים מאוחרות

בסוף שנת 1876 חלק גדול משבט ההאנקפאפא חצו את הגבול לקנדה שם הם נאבקו לשרוד בשנים הבאות. בשל חילוקי דעות עם פר רובץ, גאל חצה עם שבטו חזרה לארצות הברית ב-1880 ונכנע לממשל. במאי 1881 הם הועלו על אוניות קיטור ונשלחו לשמורת האינדיאנים 'Standing Rock' (סלע זקוף). במפקד האוכלוסין המלא הראשון שנעשה בשמורה נרשם כי שבטו של גאל מונה 52 משפחות עם סה"כ של 230 בני אדם.
הוא הפך לחוואי ועודד את אנשיו להתרגל לחיים בשמורה ובנוסף הוא הפך למטיף נוצרי. הוא שירת כשופט בבית הדין לענייני האינדיאנים של השמורה. הוא התחבר גם כן עם פקיד הממשל האחראי על האינדיאנים ג'יימס מק'ללין.
גאל נפטר ב-5 בדצמבר 1894 ונקבר בבית הקברות האנגליקני של דקוטה הדרומית סיינט אליזבת'.
תאוות בצע

תאוות בצע היא תשוקה עזה וכמיהה לכסף ועושר חומרי. תאב בצע רואה בעושר כמטרה ולא כאמצעי. תאוות הבצע היא אחד משבעת החטאים של הנצרות הקתולית. תאב בצע מסוגל לפעמים להפעיל אמצעים בלתי-כשרים על מנת להגדיל את הונו האישי. תאוות בצע יכולה לבוא לידי ביטוי בקבלת שוחד וטובות הנאה, למשל.
סמל מובהק לתאוות בצע ותוצאותיה הוא המלך מידאס מהמיתולוגיה היוונית, שביקש מדיוניסוס שכל מה שייגע בו יהפוך לזהב. בתחילה היה מידאס מרוצה מיכולת זו, הוא הפך מספר דברים לזהב, ושמח מהתעשרותו הצפויה, אולם עד מהרה החל להתחרט על משאלתו זו. מידאס לא היה יכול עוד לאכול או לשתות, מכיוון שבכל פעם שנגע בשתייה או מזון, הם הפכו לזהב. כאשר ניגשה בתו לנחמו, נגע בה בטעות, והפך אותה לזוועתו לפסל זהב.
ביהדות, הדיבר האחרון מעשרת הדברות, לא תחמוד, נוגע לאיסור על התאווה שבלב. אם כי פרטי ההלכות אינם תואמים לגמרי איסור על תאוות בצע. תוצאות נגררות של תאוות ממון נאסרו בהלכה באיסורים עצמאיים, כמו גזל, גניבה, שוחד, עושק, הונאה, רמאות, הסגת גבול, ריבית וכדומה. בעל ספר משלי מגנה את התכונה כשלעצמה (משלי, א', י"ט; משלי, ט"ו, כ"ז), ואף הנביאים במספר מקומות מגנים את ישראל בשל תאוות הבצע שלהם (ירמיה, ו', י"ג; ירמיה, ח', י'). במקרא, יתרו יועץ למשה למנות שופטים שאחת מתכונותיהם היא שנאת בצע (שמות, י"ח, כ"א). בספר שמואל א', פרק ח', פסוק ג' מסופר על בניו של שמואל הנביא, השופטים, שהיטו משפט בשל רדיפת בצע ולקיחת שוחד ועל כן העם מאס במשפטם וביקש לו מלך.

אטימולוגיה

כאשר עברו מסחר חליפין לסחר באמצעות מטבעות, היו בוצעים (פורסים) לוח מתכת לפרוסות בגודל זהה, כל יחידה היא בצע או אם המתכת הייתה כסף הייתה היחידה הבודדת "בצע כסף".
משמעות המילה בצע לפי התרגומים ורש"י היא הנאת ממון, ואילו לפי אבן עזרא וספורנו - תועלת.
פסיכולוג (משחק חברה)

מהלך המשחק

מבין חברי הקבוצה נבחר "פסיכולוג" והוא עוזב את הקבוצה למספר דקות, עד שיקראו לו לשוב. כאשר מוודאים שהפסיכולוג לא יכול לשמוע את השיחה, בוחרים חברי הקבוצה "הפרעה נפשית" שמשותפת לכולם: כל אחד חושב שהוא האדם שלימינו, כולם חושבים שהם דמויות מהתנ"ך, או דמויות מתוכניות טלוויזיה או כל התנהגות משותפת אחרת כיד הדמיון הטובה על חברי הקבוצה. לפעמים נבחרת גם התנהגות משותפת או קודי התנהגות מסוימים (לדוגמה, אם חברי הקבוצה משחקים איש את רעהו ונאמר פרט לא נכון, האדם שעליו הוא נאמר אומר מילה מסוימת ומחליפים מקומות ישיבה).
כאשר נקבעה ההפרעה, קוראים לפסיכולוג והוא חוזר לקבוצה. בשלב זה הפסיכולוג "מתחקר" את חברי הקבוצה ומנסה לגלות מהי ההפרעה. המשחק נגמר בניצחון של הפסיכולוג אם הוא מגלה מהי ההפרעה, ובניצחון של הקבוצה אם הוא מתייאש.
ניתן לשחק את המשחק בצורה נוספת. במקום להגדיר הפרעה נפשית, אפשר להגדיר חוקיות לתשובות. לדוגמה: כל תשובה מתחילה באות של הא-ב ע"פ הסדר. (תשובה ראשונה בא' תשובה שנייה ב' וכו'). או ע"פ סדר האותיות בשם המשפחה של הפסיכולוג. לדוגמה, אם שם ה"פסיכולוג" ירחמיאל אקרשטיין, והוא שואל את האדם הראשון "מה צבע הכיסא?", התשובה תתחיל באות א', כגון "אם אני לא טועה - ירוק". המשתתף השני יענה לשאלה "מי היה האדם הראשון על הירח?" - "קוראים לו ניל ארמסטרונג", וכך הלאה.
יונינה אלדר

ביוגרפיה

יונינה אלדר נולדה בטורונטו, קנדה למאיר ורבקה ברגלס, ובגיל 6 עלתה עם משפחתה לישראל. למדה בתיכון באולפנית בתל אביב ולאחר שנתיים של שירות לאומי נרשמה ללימודי תואר ראשון בהנדסת חשמל ופיזיקה במסלול למצטיינים. בשנת 1995 סיימה לימודי תואר ראשון בפיזיקה באוניברסיטת תל אביב בהצטיינות יתרה, ובשנת 1996 סיימה לימודי הנדסת חשמל באוניברסיטת תל אביב בהצטיינות. בשנת 1996 היא החלה בלימודי מסלול ישיר לדוקטורט בהנדסת חשמל באוניברסיטת תל אביב, אולם המשיכה לימודיה בארצות הברית וסיימה בדצמבר 2001 לימודי דוקטורט בהנדסת חשמל ובמדעי המחשב במכון הטכנולוגי של מסצ'וסטס בנושא עיבוד אותות קוונטים. בשנת 2002 השלימה פוסט דוקטורט במכון הטכנולוגי של מסצ'וסטס.
בשנת 2002 שבה לישראל, והחלה לעבוד כמרצה בכירה בפקולטה להנדסת חשמל בטכניון, בשנת 2005 הועלתה לדרגת פרופסור חבר ובשנת 2010 לדרגת פרופסור מן המנין.
בשנת 2019 עברה לפקולטה למתמטיקה ומדעי המחשב במכון ויצמן למדע.
יונינה אלדר גרה ברחובות, נשואה לרב שלומי אלדר ואם לחמישה ילדים.
ג'וליאן סנדס

ביוגרפיה

סנדס נולד באוטלי שבמחוז יורקשייר. הוא למד בקולג' לורד ואנדסוורת' בלונג סאטון שבהמפשייר. יש לו ארבעה אחים.
ג'וליאן סנדס החל את הקריירה הקולנועית שלו בתפקידי משנה בסרטים כמו "Oxford Blues" (מ-1984) ו"דמעות של שתיקה" (1984). עוד באותה שנה הופיע בתפקיד חייל יווני בעיבוד של ה-BBC לספר הילדים "The Box of Delights". ב-1985 לוהק לתפקיד ראשי בסרט "זיכרונות אהבה מפירנצה". בעקבות הצלחת הסרט "זיכרונות אהבה מפירנצה" והסרט "גותי" של קן ראסל החליט סנדס לעבור להוליווד ולהמשיך את הקריירה שלו בסרטים אמריקאיים.
ב-1989 שיחק בתפקיד הראשי בסרט "וורלוק" וב-1993 הופיע בסרט ההמשך "וורלוק: ארמגדון". ב-1991 גילם את דמותו של המלחין פרנץ ליסט בסרט "מנגינה שבלב", ואת איב קלוקט בסרט "ארוחה עירומה". עוד שיחק בסרטים "ארכנופוביה" (1990), "Boxing Helena" (מ-1993) ו"לעזוב את לאס וגאס" (1995). ב-1998 הופיע בתפקיד אריק (הפנטום) בסרט האימה "פנטום האופרה". ב-2003 כיכב לצדו של ג'קי צ'אן בסרט הפעולה הקומי "הקמע". ב-2005 גילם את דמותו של לורד אוליבייה בדרמה "In Praise of Hardcore" של ערוץ BBC Four, אודות מבקר התיאטרון קנת' טינאן .
בטלוויזיה דיבב סנדס את ולמונט בסדרה המצוירת "הרפתקאות ג'קי צ'אן" (בעונה הראשונה ובעונה השנייה). הוא שיחק בתפקיד דוסי בשני פרקים של הסדרה "סטארגייט SG-1", בעונות התשיעית והעשירית, וחזר וגילם את אותה דמות בסרט "סטארגייט: תיבת האמת". סנדס השתתף בתפקיד פרופסור בקולג' בפרק אחד בעונה הראשונה של הסדרה "ישנן בנות". ב-2001 כיכב במיני-סדרה "רוז רד" מאת סטיבן קינג. ב-2002 גילם את דמותו של השגריר האוסטרי קלמנס ונצל פון מטרניך במיני-סדרה "נפוליאון". ב-2006 השתתף בסדרת הטלוויזיה "24" בתפקיד הטרוריסט ולדימיר ביירקו.
סנדס שיחק בתפקיד ג'ור-אל, אביו הביולוגי של סופרמן, בסדרת הטלוויזיה "סמולוויל", והופיע באותו תפקיד גם בעונה העשירית והאחרונה של הסדרה. ב-2009 שיחק בתפקיד רג' האנט בסדרה האמריקאית "Bollywood Hero". ב-2012 הופיע בתפקיד אליסטר וסלי בפרק בעונה השנייה של הסדרה "מבוקש".
באוגוסט 2011 הופיע סנדס על במת התיאטרון בפסטיבל הפרינג' באדינבורו במחזה "A Celebration" מאת הרולד פינטר בבימויו של ג'ון מלקוביץ' בתיאטרון פלזנס קורטיארד.
ב-2013 היה סנדס מועמד לפרס דרמה דסק  על "הופעת סולו מצוינת".
ב-2011 הופיע סנדס בסרט המתח "נערה עם קעקוע דרקון", עיבוד אמריקאי לסרט באותו שם מ-2009, בתפקיד הנריק ואנגר הצעיר. ב-2012 דיבב את הדמות דה-פלקו במשחק הווידאו "Call of Duty: Black Ops 2". בשנת 2013 השתתף סנדס בתפקיד איש העסקים מיילס קסטנר בעונה השמינית של הסדרה "דקסטר".

חיים אישיים

נישואיו הראשונים של סנדס היו לעיתונאית הבריטית שרה הארווי. לבני הזוג נולד בן אחד, הנרי מורלי סנדס (יליד 1985). השניים התגרשו ב-1987. ב-1990 התחתן סנדס עם אווג'ניה ציטקוביץ (ילידת 1964), בתם של הסופרת האנגליה-אירית ליידי קרוליין בלקווד  ושל המלחין והפסנתרן האמריקאי ישראל ציטקוביץ. לסנדס ולאשתו נולדו שתי בנות: נטליה (נולדה ב-14 באוגוסט 1996) ואימוג'ן (נולדה ב-31 בדצמבר 1999).
צ'יינה אן מקליין

ביוגרפיה

צ'יינה אן מקליין נולדה באטלנטה. שני הוריה מפיקי מוזיקה. אחיותיה זמרות גם כן. מקליין הגיעה למקום ה-29 במצעד הבילבורד 200 יחד עם שתי אחיותיה. לאחר שהוציאה את הלהיט שלה מ"החרשנים", "לא ניתנת לעצירה" השתתפה מקליין השתתפה בלגמרי במקרה עם השיר הזה, כולל השתתפות במערכון אחד.
לציינה יש אח שמת ממחלת סרטן. 
בשנת 2007 שיחקה בדרמה "הילדות הקטנות של אבא" של טיילר פרי, כבתו של אידריס אלבה. בשנת 2010 השתתפה בסרט הקומי המצליח "מגודלים" לצד אדם סנדלר, כביתו של כריס רוק. בשנת 2013 השתתפה בסרט ההמשך "מגודלים 2". 
איין השתתפה בסדרה "החרשנים" אשר שודרה בערוץ דיסני בין השנים 2011–2014.
מקליין חברה בלהקה יחד עם אחיותיה, והם נקראות "האחיות מקליין" (באנגלית McClain group).
עיבל לשם רמתי

ביוגרפיה

לשם גדלה בקיבוץ אורים והתאמנה בקבוצת השחייה של הקיבוץ ואחר כך בקבוצת השחייה של הפועל מרחבים בהדרכתו של עמי לוויתן.

1975

באליפות ישראל בשחייה לנוער שנערכה בווינגייט באוגוסט 1975 זכתה לשם במדליית זהב במשחה ל-100 מטר פרפר בתוצאה של 1:14.7 דקות.

1976

במשחקי ספורט הפועלים שנערכו בהולנד ביוני 1976 זכתה לשם במדליית ארד במשחה ל-100 מטר פרפר בתוצאה של 1:14.54 דקות.
בתחרות חצי גמר אליפות ישראל לנוער שנערכה בקיבוץ צרעה ב-31 ביולי אותה שנה קבעה לשם במשחה ל-200 מטר פרפר תוצאה של 2:34.1 דקות, תוצאה טובה יותר מהשיא הישראלי של רעיה צורף (2:35.9 דקות).
באליפות ישראל בשחייה לנוער שנערכה באוגוסט אותה שנה זכתה לשם בשתי מדליות זהב, במשחה ל-100 מטר פרפר בתוצאה של 1:11.5 דקות ובמשחה ל-200 מטר פרפר בשיא ישראלי חדש לנערות גיל 16 של 2:36.8 דקות.

אלופת ישראל

באליפות ישראל בשחייה שנערכה בווינגייט באוקטובר אוקטובר אותה שנה זכתה לשם בשתי מדליות זהב, במשחה ל-100 מטר פרפר בתוצאה של 1:12.1 דקות, לפני שוש עזרתי מהפועל חולון/בת ים (1:12.8 דקות) ומיכל וינברג מברית מכבים עתיד (1:13.1 דקות) ובמשחה ל-200 מטר פרפר בתוצאה של 2:39.0 דקות, לפני אסנת ארליך מהפועל חולון/בת ים (2:39.2 דקות) ושוש עזרתי (2:39.7 דקות).
באליפות הפועל בקרב-רב שנערכה בקיבוץ גבעת חיים בסוף חודש אוקטובר אותה שנה זכתה לשם במדליית כסף בתוצאה של 7:58 דקות, אחרי טובה אברמוב מהפועל חולון/בת ים (7:55 דקות) ולפני ורד כהן מהפועל רמות השבים (8:05 דקות)

חייה האישיים

ד"ר לשם עבדה כמרצה להיסטוריה ופילוסופיה של המדע באוניברסיטה העברית בירושלים, באוניברסיטת בר-אילן ובסמינר הקיבוצים. במחקרה האקדמי עסקה בעבודתו המדעית והרוחנית של אייזק ניוטון. היא מנהלת ומורה בכירה בבית מדרש רזיאל.
פריים טיים

פריים טיים או שעת שיא (באנגלית: Prime time - זמן מובחר) הוא מושג הנדסי המתייחס בדרך כלל לשעות צריכת השיא של מוצר מסוים, כגון צריכת הספק חשמלי או מים. בתקשורת מדובר לרוב על שעות צפיית השיא בטלוויזיה, המשתנות ממדינה למדינה אך נעות בדרך כלל בין השעות 21:00 ל-23:00. בשעות אלו מושג המדרוג הגבוה ביותר, כלומר כמות הצופים היא הגדולה ביותר. ערוצי טלוויזיה מסחריים מניבים את רוב רווחיהם בשעות אלו, כיוון שעלות דקת פרסום בשעות השיא היא היקרה ביותר.
רוב תוכניות הטלוויזיה שמשודרות בשעות פריים טיים הן "תוכניות לכל המשפחה", תוכניות אשר פונות לכל המגזרים, שכבות האוכלוסייה וקבוצות הגיל (לרוב תוכניות מציאות, שעשועונים וסדרות דרמה וקומדיה).
סופרהירו

עלילה

הסרט מספר על ריק רייקר (דרייק בל), נער דחוי ולא מקובל בתיכון שלו, אשר מאוהב בבת כיתתו המקובלת. יום אחד ריק נעקץ על ידי שפירית שהונדסה גנטית והוא מפתח כח עצום ועור לא חדיר ומחליט להשתמש בכוח שלו לטובה ולהילחם ברעים, כשהוא מחופש ל"איש השפירית". אך לא עובר זמן רב וריק מוצא לעצמו אויב מסוכן: לו לנדרס (כריסטופר מקדונלד) המחופש ל"שעון החול", אשר רוצה לשאוב את כוח החיים של כל בני האדם. כעת, חייב ריק להאמין בעצמו ולהילחם ב"שעון החול", אם ברצונו להציל את העולם ולזכות באהבת נעוריו. בסופו של דבר ניצח ריק את "איש החול" וגילה שהוא מסוגל לעוף.
שלושת ימי הקונדור

עלילה

עלילת הסרט נפתחת כאשר ג'ו טרנר, יוצא חיל הקשר של צבא ארצות הברית העובד כאנליסט בשלוחה חשאית של ה-CIA בניו יורק, שב מקניות למשרד רק כדי לגלות שכל עמיתיו נרצחו באכזריות בידי צוות חיסול. טרנר, ששם הקוד שלו הוא "קונדור" (ומכאן שם הסרט) נמלט על חייו מפני המחסלים כמו גם מפני אנשי ה-CIA, שמשוכנעים כי בגד ורצח את עמיתיו. עד מהרה מתברר לו כי במחקריו פיענח שלא מדעת קונספירציה של הממשל, ואנשי סוכנות הביון מעוניינים להורגו כדי לשומרה בסוד.